Rijeka, 23. travnja 2021.g.

**OBJAVA ZA MEDIJE**

**MEĐUNARODNI GRAND PRIX ZA KOMUNIKACIJU OTVORENJA EUROPSKE PRIJESTOLNICE KULTURE**

Regionalna nagrada međunarodnog žirija dodijeljena je jučer za ***Komunikaciju i organizaciju press centra za otvorenje Europske prijestolnice kulture Rijeke 2020.*** Nagrada je otišla u ruke **agencijama Madison Consulting i Media Val** koje su uz podršku **komunikacijskog tima Rijeke 2020** i riječke agencije **Neuroradnik**, radile na zahtjevnom poslu informiranja javnosti i lokalnih, nacionalnih te inozemnih medija o programu i samom otvorenju Europske prijestolnice kulture 'Rijeka – luka različitosti'.

Pobjednici 1. međunarodnog Grand PRixa proglašeni su jučer u sklopu 14. Grand Prixa HUOJ-a (Hrvatske udruge za odnose s javnošću). Međunarodni Grand PRix dodjeljivao se po prvi puta i to u pet kategorija. **Madison Consulting i Media Val** su za komunikaciju otvorenja EPK i organizaciju press centra EPK pobjedu ponijeli **u kategoriji za mala i srednja trgovačka društva**, odnosno za tvrtku Rijeka 2020.Prijave je procjenjivao i konačnu odluku donio **međunarodni žiri od 12 članova, istaknutih regionalnih profesionalaca i stručnjaka za komunikacije.**

**Izvještaji o Rijeci kao Europskoj prijestolnici kulture objavljeni su u 31 zemlji**, uključujući Njemačku, Austriju, Veliku Britaniju, Rusiju i Kinu. Ukupni rezultati komunikacije obuhvaćaju **3.198 medijskih objava,** od čega **971 u stranim medijima**. Najviše objava, uključujući televizijske, imale su susjedne zemlje (Slovenija, Bosna i Hercegovina, Italija, Srbija).

Kvalitetno planiranje i organizacija press centra na botelu Marina, rezultirala je akreditiranjem i dolaskom **235 novinara, od toga 70 stranih iz 14 zemalja**. Već u svojim izvještajima novinari su **isticali organizaciju press centra kao primjer dobre prakse**.

Neovisnu medijsku evaluaciju provela je agencija **MediaNet**. Analiza je pokazala kako je **95% svih TV priloga bilo pozitivno orijentirano**.  **Na društvenim mrežama o otvorenju je zabilježeno 6.275 objava**, od toga 86% pozitivnih i neutralnih. Organski doseg objava na društvenim mrežama kanala i profila rijeka2020 prošao je 1,2 milijuna korisnika. Poruci o otvorenju EPK u Rijeci bili su izloženi svi građani Hrvatske.

Kako je u prijavi komunikacijskog projekta opisano, jedan od najvećih izazova komunikacije Otvorenja EPK bio je na što jednostavniji način građanima i medijima opisati sve što će se događati i gdje će se događati u Rijeci na dan otvorenja. Naime, osim središnje svečanosti otvorenja u Riječkoj luci, tijekom čitavog je dana održano preko 70 događanja na više od 30 lokacija u Rijeci. Za potrebe komunikacije izrađena je i hvaljena posebna [Google Mapa](https://www.google.com/maps/d/u/0/viewer?mid=1CHD_QrZwB9jezSnnYNBBK8YvklbffblU&ll=45.32655450002817%2C14.43745800000002&z=17), a web stranica Rijeke 2020 bila je središnje mjesto informiranja i jednostavnog preuzimanja materijala pripremljenih za predstavnike medija.

**Agencije Madison Consulting i Media Val jučer** su ponijele vrijednu nagradu, a Rijeka 2020 koristi priliku čestitati im na tome i još jednom im  zahvaliti na iznimnom uloženom trudu u organizaciju komunikacije Rijeke2020.

- *Međunarodni Grand PRix pokazuje da je i struka prepoznala izvrsnost u pristupu komunikaciji Otvorenja EPK. Čestitam agencijama koje su ponijele nagradu i lokalnom timu koji je bio važan dio cijele priče* - naveo je **pročelnik Odjela za kulturu Grada Rijeke Ivan Šarar** komentirajući ovu nagradu i dodao – *Pozitivna energija i dobre emocije koje smo osjećali u Rijeci na dan Otvorenja EPK i tijekom izvedbe Opere Industriale, taj osjećaj koji je preplavio cijelu zemlju, bio je jedan od najljepših momenata cijelog projekta*.

Rijeka 2020 koristi ovu priliku kako bi još jednom zahvalila svim **predstavnicima medija koji su prepoznali trud uložen u komunikacijski aspekt otvorenja EPK i izvještavali javnost o svim bitnim detaljima Otvorenja EPK uoči, za vrijeme, i nakon odvijanja samog događaja.**

Na ovoj se poveznici nalazi **video koji donosi sažetak komunikacijskih zadataka i rezultata komuniciranja Otvorenja EPK** koji možete preuzeti i koristiti u prilogu vašeg članka:  <https://app.box.com/s/me5ufq3quag4xwb37ks5w6cbra1ukjin>

te **ilustrativna fotografija s Otvorenja EPK**, 1.2.2020., na kojoj se vidi Brod Marina koji je bio Press centar tijekom Otvorenja EPK: <https://app.box.com/s/ppg981t3la75wktdbjl30ialifxwyagy>

A na ovom su linku dostupne **ostale fotografije s otvorenja EPK** u Riječkoj luci, također slobodne za korištenje u svrhu ilustracije ove objave: <https://app.box.com/s/5zs63x4pwnfh6g314sceyd2l1j22iog3>

Unaprijed zahvaljujem na objavi informacije.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42